Նախադեռահասություն

Նախադեռահասություն, մարդու կյանքի ժամանակահատվածը վաղ մանկության և դեռահասության միջև։ Այս ժամանակահատվածի սահմանները տարբերվում են՝ ըստ դասակարգումների՝ 8-12 տարեկան, 9-14 տարեկան, 10-13 տարեկան։ Սահմանների ընտրությունը կախված է գիտական ուղղությունից, որը դիտարկում է տարիքը տարբեր դիրքերից՝ ֆիզիոլոգիա, մանկավարժություն, սոցիոլոգիա։

Նկարագրություն 
Ֆիզիոլոգիապես նախադեռահասությունը նախորդում է սեռական հասունությանը և համապատասխանում հորմոնալ փոփոխությունների առաջացմանը և դրանցից բխող  հոգեբանական երևույթներին, չնայած հետազոտությունները ցույց են տալիս, որ «անցումային տարիքին» բնորոշ բուռն դրսևորումները ոչ միայն ֆիզիոլոգիական բնույթ են կրում և կարող են բացակայել արևմտաեվրոպական մշակույթներից տարբերվող մշակույթներում։

Ամերիկացի հոգեբան, հետազոտող Սթենլի Հոլլը նախադեռահասությունը անվանել է վայրագությունից քաղաքակրթությանն անցնելու շրջան։ Չնայած, ընդհանուր առմամբ, անձի զարգացման փուլերի և մարդկային հասարակության զարգացման փուլերի համապատասխանության մասին տեսությունը քննադատվել է ժամանակակիցների կողմից, սակայն նրա մշակած նյութերը հիմք են հանդիսացել զարգացման հոգեբանության հետագա զարգացման համար։

Տարիքային պարբերականացման համակարգերը սովորաբար չեն տարբերակում նախադեռահասության տարիքը՝ որպես առանձին տարիքային փուլ՝ այն ներառելով մանկության շրջանում։ Էրիկ Էրիկսոնի հոգեսոցիալական զարգացման տեսության, Լև Վիգոտսկու և Դանիլ Էլկոնինի պարբերականացումների տեսության մեջ այն համապատասխանում է «դպրոցական տարիքին» (կամ «կրտսեր դպրոցական տարիքին»)։ ԽՍՀՄ մանկավարժական գիտությունների ակադեմիայի դասակարգման մեջ այն անվանում են «մանկության երկրորդ շրջան»։

Ծանոթագրություններ 

Մարդու զարգացում
Երիտասարդություն